ידיד נפש

"יְדִיד נֶפֶשׁ" הוא פיוט שחובר בארץ ישראל במאה ה־16 על ידי רבי אלעזר אזכרי, ממקובלי צפת. בנוסח ספרד נהוג לאמרו לפני תפילת מנחה בערב שבת. בהשפעת מנהג זה, נוהגים רבים בקהילות אשכנזיות (בעיקר דתיות-לאומיות) לשיר אותו לאחר תפילת מנחה של ערב שבת, לפני אמירת קבלת שבת. כמו כן, הפיוט הוכנס ברוב תפוצות ישראל לזמירות השבת של סעודה שלישית. בקהילות ספרדיות מסוימות נהוג לשיר אותו לפני תפילת שחרית כחלק משירת הבקשות.

 מחבר הפיוט 
יש שייחסו בטעות את הפיוט לרבי יהודה הלוי או לרבי ישראל נג'ארה, אך למעשה נכתב על ידי יליד צפת, רבי אלעזר אזכרי (1533–1600), שהיה דרשן ומקובל ונמנה עם חכמי הדת שהסתופפו באותה תקופה בצפת, דוגמת רדב"ז, ר' שלמה אלקבץ, רמ"ק, ר' יוסף קארו, ר' חיים ויטל, האר"י ורבי ישראל נג'ארה.

הפיוט נדפס לראשונה בשנת 1600 בספרו המפורסם של הרב אזכרי, "ספר חרדים", שם כתב כי הפיוט הוא "בקשה על הייחוד וחשק האהבה".

הפיוט התקבל במהרה בסידורים על פי נוסח ספרד וכמה עשרות שנים מאוחר יותר חדר גם לסידורים נוסח אשכנז, שהראשון שהביא אותו הוא היעב״ץ בסידורו "בית יעקב", ושם העיר על הפיוט כי הוא "זמר לעורר הנפש לאהבת השם יתברך".

 לחנים 
לפיוט הולחנו עשרות לחנים. הלחן המפורסם הוא ניגון חסידי עממי (המושר בין היתר בחצרות וורקא, קרלין, לעלוב ותולדות אהרן). נהוג לסיים את שירת הפיוט בלחן חב״די. לחנים נוספים מפורסמים הם לחן עממי (המופיע בין היתר בתקליט "הכל שרים זמירות שבת"), לחנה של חסידות ברסלב ולחנו של יוסי גרין שיצא לאור בביצוע זמר המוזיקה החסידית אברהם פריד, הופיע באוסף "הלהיטים הגדולים". לחן נוסף הוא לחנה של חסידות מעליץ, שקטע מפורסם ממנו הוא השיר "אלה חמדה לבי" שהושר בתנועות הנוער בקום המדינה. בקרב קהילות יהודי גאורגיה פיוט זה מושר בלחן עתיק, במסגרת פיוטי הבקשות הנאמרים לפני תפילת שחרית של שבת.

לחן מוכר נוסף הולחן על ידי שרה ואהוד צוויג, והשתתף בפסטיבל הזמר החסידי לשנת 1970 בביצוע עדנה לב.

כמו כן ישנם לחנים לקטעים מתוך הפיוט, כמו לבית הרביעי, "הגלה נא", עליו הלחינו בין היתר בחסידות חב״ד ומשה גולדמן.

לחנים רבים נוספים הולחנו בידי זמרים בני זמננו כדוגמת יוסף קרדונר, ביני לנדאו, מאיה בלזיצמן, אברהם אבוטבול (בביצועו של אהוד בנאי) ומרדכי גרנביץ. הרב יצחק גינזבורג הלחין אף הוא לחן לניגון זה, והוא מבוצע על ידי יוסף קרדונר בדיסק "שמחת עולם".

 מבנה הפיוט 
הפיוט בנוי בארבעה בתים, בכל בית שלושה טורים וכל טור מתחלק לשתי צלעות. הטורים חרוזים במבנה א–א–ב א–א–ב, שני הטורים הראשונים בחרוז "ָךְ" והשלישי בחרוז "ָם". כל צלע שקולה לפי שמונה תנועות לרבות שוואים וחטפים. בראשי הבתים אקרוסטיכון של השם המפורש.

שינויים ושיבושים בפיוט
בשל תפוצתו הרבה של הפיוט נפלו בו שינויים ושיבושים רבים, שהבולט והמפורסם שבהם הוא החלפה של המשפט "והייתה לך שפחת עולם" ל"והייתה לה שמחת עולם". שינויים נוספים היו במשפט "אנא אלי מחמד לבי", שכן בחלק מסידורי נוסח אשכנז מופיע "אלה חמדה לבי" (שהפך לאחר מכן לשיר בתנועות הנוער), ובחלק מנוסחי עדות המזרח שונה ל"אנא אלי חמדת לבי". פרופ׳ מאיר בניהו גילה את כתב היד המקורי של הפיוט כתוב בעצם כתיבת ידו של המחבר בגנזי בית המדרש לרבנים באמריקה. הוא הדפיס אותו בעלה בודד, יחד עם אהרן מירסקי שניקדו. נוסח זה, המוגה מתוך כתב ידו של המחבר עצמו, מופיע בסידורים רינת ישראל, קורן ואיש מצליח. אחר כך, הוציא מכון "יד בן צבי" בירושלים מהדורה מדעית שלו, אף היא מתוך כתב יד של המחבר.

נוסח הפיוט
נוסח על פי כתב יד המחבר. נוסח זה מופיע בסידורים בנוסח ספרדי, וכן בסידורים רינת ישראל וקורןנוסח הפיוט השגוי המופיע בסידורי נוסח אשכנז וספרד רבים

 לקריאה נוספת 
 , פיוטים וקטעי תפילה מן הסידור (בעריכתו), ירושלים: משרד החינוך והתרבות, ה׳תשל״ט (1979)

קישורים חיצוניים

 כתב יד 3541 באתר בית המדרש לרבנים באמריקה. עמ׳ 16 מכיל את "ידיד נפש".
 על הקטע (השגוי) "אֵלֶּה חָמְדָה לִבִּי, חוּסָה נָא וְאַל נָא תִּתְעַלֵּם" וביצועים שלו, באתר "זמרשת"
 , ה׳תשס״ד (2004)
 אבישי מזרחי, היעדרותו של ידיד נפש, מוסף "שבת" של מקור ראשון, תשע״ו
 משה חלמיש, ידיד נפש כחלק מסדר התפילה, ספרא וסייפא, תשע״ד, בספריית אסיף

 ביצועים 

 ידיד נפש, בביצוע הרב דוד קוק בניגון ר׳ שלמה קרליבךכפי ששרים בבית מדרשו של הרב דב קוק בכל קבלת שבת, סרטון באתר יוטיוב

 ידיד נפש, בביצוע מדרשת שובה, סרטון באתר יוטיוב





 הערות שוליים 

קטגוריה:שירי עדנה לב
קטגוריה:ליל שבת
קטגוריה:זמירות ופיוטים לשבת
קטגוריה:שירת הבקשות
קטגוריה:סעודה שלישית
קטגוריה:יצירות עם אקרוסטיכון
קטגוריה:זמירות ופיוטים לסעודה שלישית
קטגוריה:ריקודי עם בישראל: שירים